# בית צבי

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

בית צבי - בית הספר הגבוה לאמנויות הבמה הינו מוסד ללימודים בתחום המשחק. הלימודים בו נמשכים 3 שנים אשר בסופן מקבלים התלמידים תעודת בוגר. בית הספר שוכן ברמת גן, ונקרא על שם צבי קליר שנפל במלחמת העצמאות.

## [עריכה] היסטוריה

בית צבי - בית הספר הגבוה לאמנויות הבמה, נוסד ב-1961 על ידי אברהם ונעימה קליר ונוהל על ידי ד"ר חיים גמזו. משנת 1981 ועד היום (למעט 1994-1995) מנוהל בית הספר על ידי גרי בילו. ב-1970 פתח בית הספר מסלול ללימודי קולנוע לצד לימודי המשחק. ב-1988/9, בעקבות מרד מתוקשר של תלמידי מסלול הקולנוע, נסגר מסלול לימודים זה, ובמקביל נפתח בית הספר סם שפיגל לקולנוע ולטלוויזיה בירושלים. מאז ועד היום מתמקד בית צבי בלימודי משחק בלבד.

## [עריכה] קבלה ללימודים

הקבלה ללימודים אינה מותנית בידע מוקדם או בהשכלה פורמלית, ומתבססת על מבחן במה (אודישן) שעל פיו מעריכים את כשרונו של הנבחן באמנויות הבמה. המבחן מתקיים לאורך מספר שעות, כשעיקרו הצגת שני מונולוגים בעלי אופי שונה זה מזה ושירת שיר בעברית. חלק נוסף בהערכה הוא הסדנאות המקצועיות המתקיימות במרוכז ביום הבחינה, ואותן עורכים מורי ובמאי ביה"ס. במהלך סדנאות אלו הנבחן מתמודד עם משימות בתחום האלתור (אימפרוביזציה), התנועה ופיתוח הקול. סדנאות אלו מתקיימות בקבוצות עם מספר נבחנים במקביל, ואילו המונולוגים והשיר מוגשים על ידי נבחן יחיד מול צוות בוחנים.

לנבחנים המעוניינים בסיוע בהכנת המונולוגים והשיר, קיימת אפשרות להירשם לסדנה בת 3 ימים שבה מורי ובמאי ביה"ס מסייעים לנבחנים בהכנת הקטעים שעליהם להציג, ובסוף הסדנה הם מציגים אותם בפני הבוחנים.

## [עריכה] הלימודים

במסגרת הלימודים מתקיימים שיעורים בתחומים הבאים: משחק, תנועה, פיתוח קול, משחקי תאטרון, אקרובטיקה, סטפס, משחק מול מצלמה, מחזות זמר, סיף תאטרלי ועוד.

בשנה הראשונה והשנייה שעות הלימודים הן 09:00-23:00 בימים א'-ה', אך ניתן גם להרשם למסלול לימודים חלקי בלימודי בוקר או ערב. הלימודים במסלולים החלקיים אפשריים רק בשנה הראשונה ללימודים, ולכן תלמידים מהמסלול החלקי שעולים לשנה ב' ממשיכים את לימודיהם במסלול המלא. שנת הלימודים בבית צבי מחולקת לשלישים, ותלמידי המסלול המלא מעלים הצגה בסוף כל שליש כתרגיל בפני תלמידי ומורי ביה"ס. המחזות המועלים במסגרת התרגילים הם ממבחר המחזאות העולמית. תלמידי המסלולים החלקיים מעלים תרגיל רק בסוף השליש האחרון לשנה, ולשם כך מתווספות להם שעתיים נוספות ללימודים באותו השליש.

יום הלימודים במסלול המלא מחולק לשני חלקים:
09:00-18:00 - שיעורים בתחומי הלימודים השונים.
18:30-23:00 - חזרות על תרגילי סוף השליש.

בימי ו' בשעות 09:00-12:00 מתקיימת סדנה מוזיקלית המיועדת לתלמידים מכל המסלולים, בעלי יכולות מוזיקליות בולטות. סדנה זו הינה רשות, ועוסקים בה בעיקר בחומרים מתוך עולם מחזות הזמר.

בשנה ג' הלימודים מתרכזים בהעלאת הצגות ומחזות זמר בפני קהל רחב רוכש כרטיסים. ליהוק התפקידים להצגות הללו מתבצע באותה דרך בה הוא מתבצע בעולם התאטרון המקצועי, שבו השחקנים נבחרים עפ"י התאמה אישית לכל תפקיד ולפי השקפתם המקצועית של הבמאים וההנהלה. עפ"י שיטה זו ייתכן מצב שבו שעות הלימודים של תלמידים מסוימים בשנה ג' יהיו רבות יותר מאשר אצל תלמידים אחרים, וזאת עקב העובדה שחלוקת התפקידים במחזות השונים לא מתבצעת עפ"י עיקרון שיוויוני אלא עפ"י עיקרון מקצועי.

## [עריכה] מלגות

במהלך הלימודים ניתן לזכות במלגות רבות הניתנות על סמך הצטיינות. רוב המלגות מחולקות לאחר תחרויות מונולוגים או שירים שמתבצעות במהלך הלימודים, במהלכן התלמידים מציגים בפני חבריהם ללימודים ובפני מורי ביה"ס (לעתים גם בפני שופטים חיצוניים) קטעי משחק ושירה אותם הכינו בעצמם. בסיום כל שנת לימודים מתקיים טקס לציון סוף השנה, במהלכו מחולקות מלגות נוספות שלא עפ"י תחרות אלא לפי החלטת צוות המורים, הבמאים וההנהלה.

בסוף שנה ג' מוענק פרס צבי קליר לתלמיד מצטיין בכל שלוש שנות הלימוד.

## [עריכה] קישורים חיצוניים

- בית צבי - האתר הרשמי

מקור: http://he.wikipedia.org../../../%D7%91/%D7%99/%D7%AA/%D7%91%D7%99%D7%AA_%D7%A6%D7%91%D7%99.html

קטגוריות: מוסדות לימוד משחק | תיאטרון בישראל | רמת גן

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש